《四月六日出张家湾有寄》
明代·薛雍

平芜南望海天云，回首京华忆故人。梦底依然言在耳，别来空有泪沾巾。

关河迢递愁多难，岁月栖迟欲代轮。偏是故园风景好，江门垂钓浪花新。

作者简介：薛雍，字子容，号拯庵，一号南潮。饶平人。亹子。明世宗嘉靖十年（一五三一）举人，以亲老不赴南宫试。亲没，数次会试不第。尝读书莲花山，从杨少默受良知之学，复留心经世，旁及天官律历。未仕而卒。有《南潮诗集》、《拯庵文集》。清康熙《潮州府志》卷九上有传。